Luister: ‘Almal moet Sy boodskap hoor’ is dié getuienisRuth. (Foto: Ruth/Facebook) “In die plekke waar ŉ mens worstel, is waar die Here Homself aan jou openbaar.” Dít is die woorde van Ruth, ’n Afrikaanse gospelsangeres, wat in Februarie vanjaar haar jongste enkelsnit, “Sien ek jou”, uitgereik het. Met dié liedjie hoop sy om ’n boodskap van alomteenwoordige liefde en heilige aanvaarding met mense te deel. “Dit gaan oor hoe die Here ons sien, nie oor hoe ons onsself sien nie,” verduidelik Ruth in Maroela Media se ateljee. “Ons het die geneigdheid om te dink dat dit moeilik is om onsself lief te hê, maar die Here sien jou sonder al jou bagasie.” Ruth het dié lied reeds sewe jaar terug geskryf, hoewel dit eers dié jaar uitgereik word. Sy erken ook dat, toe sy die liedjie destyds geskryf het, sy nie die ware betekenis daaragter ten volle verstaan het nie. Die diepte van die liedjie het voor haar oopgevlek tydens die opname, verduidelik sy. Dié lied is inderwaarheid ’n liefdesverklaring. Ruth het deur haar skoolloopbaan aan musiekaktiwiteite deelgeneem, maar het eers in die ouderdom van 17 haar fokus verskuif. “Ek het op 17 vir die eerste keer ’n ontmoeting met die Here gehad. Ek het toe ook my eerste liedjie begin skryf.” Gospelmusiek het vir Ruth ’n spesiale, intieme plek geword. Sy beskryf dit ook as die plek waar sy geestelik gesond geword het. Die ontdekking van genesing, vrywording en hoop wat sy in die Here gevind het, vertel sy, is iets wat sy vandag graag met mense wil deel. Sy was vir lank deel van die musiekbediening by die kerk, maar het later ’n geloofstap geneem om musiek en geloofsboodskappe wat daarin opgesluit lê met mense te deel. “Die Here soek mense wat Hy kan stuur. Hy wil hê dat almal die boodskap moet hoor.” Ruth het in 2017 haar eerste album, wat sy as ’n reeks getuienisse beskryf, uitgereik en hoop om binnekort nog een op die rakke te sit. “Elke liedjie, elke stappie vorentoe is vir my ’n openbaring. “Ek moet myself ook herinner wat die woorde in my liedjies is en beteken, dis waarin die rykdom lê.”